CELEX: C2007/170/16
Language: da
Date: 2007-07-21 00:00:00
Title: Sag C-202/07 P: Appel iværksat den 16. april 2007 af France Télécom SA til prøvelse af dom afsagt den 30. januar 2007 af Retten i Første Instans (Femte Udvidede Afdeling) i sag T-340/03, France Télécom SA mod Kommissionen for De Europæiske Fællesskaber

21.7.2007   
            
            
               DA
            
            
               Den Europæiske Unions Tidende
            
            
               C 170/9
            
         Appel iværksat den 16. april 2007 af France Télécom SA til prøvelse af dom afsagt den 30. januar 2007 af Retten i Første Instans (Femte Udvidede Afdeling) i sag T-340/03, France Télécom SA mod Kommissionen for De Europæiske Fællesskaber
   (Sag C-202/07 P)
   (2007/C 170/16)
   Processprog: fransk
   Parter
   
      Appellant: France Télécom SA, tidligere Wanadoo Interactive SA (ved avocats O.W. Brouwer, H. Calvet, J. Philippe og T. Janssens)
   
      Den anden part i appelsagen: Kommissionen for De Europæiske Fællesskaber
   Appellanten har nedlagt følgende påstande
   
               —
            
            
               Dommen afsagt af De Europæiske Fællesskabers Ret i Første Instans i sag T-340/03, France Télécom SA mod Kommissionen for De Europæiske Fællesskaber, hvorved Retten frifandt Kommissionen for appellantens søgsmål til prøvelse af Kommissionens beslutning af 16. juli 2003 vedrørende en procedure i henhold til artikel 82 [EF] (sag COMP/38.233 — Wanadoo Interactive), ophæves.
            
         
               —
            
            
               Følgelig bestemmes:
               
                           —
                        
                        
                           Sagen hjemvises til Retten, for at denne kan træffe en ny afgørelse, eller
                        
                     
                           —
                        
                        
                           sagen afgøres endeligt, og Kommissionens beslutning af 16. juli 2003 vedrørende en procedure i henhold til artikel 82 [EF] (sag COMP/38.233 — Wanadoo Interactive) annulleres, således at appellanten gives medhold i de for førsteinstansen fremsatte påstande.
                        
                     
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Appelgrunde og væsentligste argumenter
   Appellanten har til støtte for sin appel fremført syv anbringender.
   For det første har appellanten anført, at Retten har tilsidesat sin begrundelsespligt både hvad angår muligheden for at genindvinde tabene, som skal være godtgjort, og hvad angår retten til at tilpasse sig de konkurrerende virksomheders priser, som Retten uden nærmere forklaringer har udelukket.
   For det andet har appellanten anført, at Retten har tilsidesat artikel 82 EF ved ikke at tillade Wanadoo i god tro at tilpasse sig konkurrenternes priser. Denne ret er fastslået i såvel Kommissionens beslutningspraksis og Domstolens praksis som i retsteorien og af de franske konkurrencemyndigheder og udgør endvidere appellantens eneste mulighed for at forblive konkurrencedygtig på markedet.
   For det tredje har appellanten anført, at Retten ligeledes har tilsidesat artikel 82 EF ved ikke at foreholde Kommissionen dens metode til beregning af dækningen af omkostningerne, hvilket har forvansket den underbudstest, som Domstolen kræver. Den metode, som Kommissionen har anvendt, giver nemlig ikke mulighed for at afklare, om de abonnenter, som Wanadoo har opnået, henset til abonnementers varighed har givet selskabet et overskud eller et tab.
   For det fjerde har appellanten anført, at Retten har tilsidesat såvel artikel 82 EF som sin begrundelsespligt ved at fastslå, at de omkostninger og indtægter, som var opstået senere end den fastsatte overtrædelsesperiode, er irrelevante. Kommissionen har nemlig som følge af denne tidsmæssige begrænsning af disse indtægter og omkostninger, med urette fastslået, at der forelå en overtrædelse.
   For det femte har appellanten anført, at Retten ligeledes har tilsidesat artikel 82 EF og sin begrundelsespligt ved at fastslå, at en pris kan være en underbudspris, selv om den medfører en betydelig nedsættelse af den pågældende virksomheds markedsandel. En sådan pris kan nemlig ikke anses for at kunne medføre en udelukkelse af konkurrerende virksomheder.
   For det sjette har appellanten anført, at Retten vedrørende den påståede plan om underbud har forvansket både de faktiske forhold og beviserne, som den var forelagt med henblik på vurdering og har tilsidesat artikel 82 EF. Sidstnævnte artikel kræver nemlig, at der foreligger en objektivt identificerbar plan om udelukkelse af konkurrenterne, hvilket krav på ingen måde kan opfyldes ved en rent subjektiv tilgang til begrebet misbrug af dominerende stilling.
   Endelig har appellanten for det syvende anført, at Retten ikke blot har tilsidesat artikel 82 EF ved at fastslå, at godtgørelsen af muligheden for genindvinding af tab ikke går forud for konstateringen af, at der foreligger underbudspriser, men ligeledes ved at sammenblande Kommissionens bevis for, at det er muligt at genindvinde de nævnte tab, og den pågældende virksomheds bevis for, at det ikke er muligt at genindvinde disse tab.